ऊना/अंब. प्रसिद्ध धार्मिक स्थल डेराबाबा बड़भाग सिंह मैड़ी में ऐतिहासिक होली मेला 5 मार्च से शुरू हो रहा है। इसके लिए जिला प्रशासन ने सभी प्रबंध पूरे कर लिए हैं। विभिन्न गुरुद्वारों को विशेष रूप से सजाया गया है और रात के समय रंग बिरंगी रोशनी की व्यवस्था की गई है। पन्द्रह मार्च तक चलने वाले इस मेला में बाहरी राज्यों से लाखों श्रद्धालुओं के आने की संभावना है।1600 सुरक्षा कर्मी पर सुरक्षा का जिम्मा...
एडीएम एवं मेला अधिकारी राजेश कुमार मारिया ने बताया कि 12 मार्च को झंडा रस्म होगी। जबकि 14 और 15 मार्च की मध्यरात्रि को डेढ़ बजे पंजा साहिब का पवित्र प्रसाद श्रद्धालुओं को वितरित किया जाएगा। उन्होंने कहा कि प्रशासन ने कानून एवं व्यवस्था समेत अन्य आवश्यक प्रबंध पूरे कर लिए हैं। श्रद्धालुओं को असुविधा न हो, इसके लिए जरूरी कदम उठाए गए हैं। सुरक्षा की दृष्टि से मेला क्षेत्र को नौ सेक्टरों में बांटा गया है। प्रत्येक में एक-एक मेजिस्ट्रेट और सेक्टर पुलिस ऑफिसर की तैनाती की गई है। उन्होंने कहा कि मेला क्षेत्र में 1600 सुरक्षा कर्मी सुरक्षा का जिम्मा संभालेंगे। इसके अलावा क्यूआरटी की विशेष टीमें
तैनात की गई हैं।
150 अस्थाई टॉयलेट...
उन्होंने कहा कि मेला क्षेत्र में सफाई व्यवस्था को सुचारू बनाया जाएगा। इसके लिए बीडीसी अंब के माध्यम से लगभग 150 अस्थाई टॉयलेट स्थापित किए गए हैं। लगभग 100 अस्थाई सफाई कर्मियों की तैनाती की गई है। मेला क्षेत्र में गंदगी न फैले, इसके लिए जगह-जगह कूड़ेदान स्थापित किए गए हैं। उन्होंने श्रद्धालुओं को स्वच्छ पानी मुहैया करवाने के लिए आईपीएच विभाग को समय-समय पर पेयजल के सैंपल लेने के निर्देश दिए हैं। उन्होंने कहा कि मेला क्षेत्र में प्लास्टिक और पॉलीथीन के इस्तेमाल पर पूर्णतया प्रतिबंध रहेगा। मारिया ने कहा कि मेला के दौरान श्रद्धालुओं को तुरंत मेडिकल सुविधा मिले, इसके लिए चार एलोपैथिक और दो आयुर्वेदिक मेडिकल पोस्ट स्थापित की गई हैं। इसके अलावा एक एंबुलेंस भी मेला क्षेत्र में तैनात रहेगी। उन्होंने कहा कि हेल्थ और खाद्य एवं नागरिक आपूर्ति विभाग को समय-समय पर खाद्य पदार्थों की गुणवत्ता जांचने के निर्देश दिए हैं। मेला क्षेत्र में एक फायर बिग्रेड का वाहन तैनात रहेगा। श्रद्धालुओं की सुविधा के लिए हिमाचल पथ परिवहन निगम अतिरिक्त बसें चलाएगा।
मालवाहक वाहनों में सवारियां ढोने पर प्रतिबंध...
उन्होंने कहा कि मेला के दौरान ट्रकों, ट्रालों और ट्रेक्टर ट्रॉलियों मेंे सवारियां ढोने की मनाही रहेगी। इसके अलावा मेला क्षेत्र में लाउड स्पीकर, ढोल नगाडा बजाने, करतब दिखाने और आग्नेय अस्त्र लेकर चलने पर पूर्ण प्रतिबंध रहेगा। जबकि सुबह छह बजे से रात 10 बजे तक सुप्रीम कोर्ट के आदेशों के तहत धीमी गति में लाउड स्पीकर लगाने की अनुमति रहेगी।
hin_Deva hin_Deva hin_Deva hne_Deva hin_Deva hin_Deva hin_Deva